90. schôdza NR SR - 1.deň - B. popoludní
Dátum: 2023-05-02
Poslanec: Svrček, Miloš (SME RODINA)
Druh vystúpenia: Vystúpenie

131. Vážený pán minister, vážené kolegyne, kolegovia, predkladám v krátkosti nasledujúci pozmeňujúci a doplňujúci návrh. Tým dôvodom je predovšetkým to, že v súlade so smernicou Európskeho parlamentu a Rady sa upravujú príslušné ustanovenia, stanovuje sa počet vozidiel evidovaných v inom členskom štáte Európskej únie, ktoré je možné prenajať a používať pre účely nákladnej dopravy, zároveň týmto pozmeňujúcim návrhom ustanovujeme obdobie, na ktoré bude možné prenajať a používať pre účely nákladnej dopravy vozidlá evidované v inom členskom štáte. V prenajatých vozidlách musia byť v listinnej alebo elektronickej podobe doklady uvedené v § 32 ods. 1 zákona č. 56/2012. Zároveň upravujeme kompetenciu okresného úradu v sídle kraja, ktorý bude rozhodovať o používaní vozidla evidovaného v inom členskom štáte EÚ a viesť evidenciu týchto vozidiel, ktorými dopravný podnik disponuje. Evidenčné čísla takýchto vozidiel budú vedené v neverejnom registri prevádzkovateľov podľa príslušných ustanovení zákona. Ďalej sú tými dôvodmi predloženia pozmeňujúceho návrhu legislatívno-technické pripomienky, takže idem predniesť nasledujúci pozmeňujúci a doplňujúci návrh poslancov Národnej rady Slovenskej republiky Miloša Svrčeka a Jaroslava Karahutu k vládnemu návrhu zákona o dopravných prostriedkoch a prepravných prostriedkoch používaných na prepravu skaziteľných potravín a o zmene a doplnení niektorých zákonov (tlač 1457). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona o dopravných prostriedkoch a prepravných prostriedkoch používaných na prepravu skaziteľných potravín a doplnení niektorých zákonov. V návrhu zákona navrhujem tieto zmeny a doplnenia, citujem: 1. Čl. IV sa dopĺňa bodom 3, ktorý znie: „3. Príloha č. 5 sa dopĺňa bodmi 11 a 12, ktoré znejú: „11. Delegovaná smernica Komisie Európskej únie 2020/1833 z 2. októbra 2020, ktorou sa menia prílohy k smernici Európskeho parlamentu a Rady 2008/68/ES, pokiaľ ide o prispôsobenie vedeckému a technickému pokroku (Úradný vestník Európskej únie L 408, 4.12.2020). 12. Delegovaná smernica Komisie Európskej únie 2022/2407 z 20. septembra 2022, ktorou sa menia prílohy k smernici Európskeho parlamentu a Rady 2008/68/ES, aby sa zohľadnil vedecký a technický pokrok (Úradný vestník Európskej únie L 317, 9. december 2022)." 2. Za článok IV sa vkladá nový článok V, ktorý znie: „Čl. V Zákon č. 56/2012 Z. z. o cestnej doprave v znení zákona č. 317/2012 Z. z., zákona č. 345/2012 Z. z., zákona č. 133/2013 Z. z., zákona č. 180/2013 Z. z., zákona č. 388/2013 Z. z., zákona č. 123/2015 Z. z., zákona č. 259/2015 Z. z., zákona č. 387/2015 Z. z., zákona č. 91/2016 Z. z., zákona č. 305/2016 Z. z., zákona č. 176/2017 Z. z., zákona č. 177/2018 Z. z., zákona č. 9/2019 Z. z., zákona č. 35/2019 Z. z., zákona č. 55/2019 Z. z., zákona č. 83/2019 Z. z., zákona č. 146/2019 Z. z., zákona č. 390/2019 Z. z., zákona č. 473/2019 Z. z., zákona č. 90/2020 Z. z., zákona č. 132/2021 Z. z., zákona č. 214/2021 Z. z., zákona č. 222/2021 Z. z., zákona č. 397/2021 Z. z. a zákona č. 246/2022 Z. z. sa mení a dopĺňa takto: 1. V poznámke pod čiarou k odkazu 30f sa za slová „Čl. 5 ods. 1 písm. g)" vkladajú slová „a čl. 16 ods. 2 písm. g)". 2. V § 32 ods. 1 úvodná veta znie: „Na prepravu v nákladnej doprave môže prevádzkovateľ cestnej dopravy usadený v Slovenskej republike použiť aj prenajaté vozidlo, ktoré je evidované v Slovenskej republike, a sú v ňom tieto doklady v listinnej podobe alebo v elektronickej podobe:". 3. V § 32 ods. 2 sa vypúšťajú slová „alebo na vlastný účet" a na konci sa pripája táto veta: „Prenajaté vozidlo môže počas platnosti zmluvy o nájme vozidla používať výhradne prevádzkovateľ cestnej dopravy." 4. § 32 sa dopĺňa odsekom 4, ktorý znie: „(4) Odchylne od odseku 1 môže dopravný správny orgán na základe žiadosti prevádzkovateľa cestnej dopravy usadeného v Slovenskej republike povoliť používanie prenajatého vozidla evidovaného v inom členskom štáte. Doba prenájmu takéhoto vozidla nesmie presiahnuť šesť mesiacov počas jedného kalendárneho roka. Prevádzkovateľ cestnej dopravy môže počas celej doby prenájmu používať len taký počet prenajatých vozidiel, ktorý tvorí k prvému dňu používania prenajatých vozidiel najviac 25 % z celkového počtu nákladných vozidiel, ktorými prevádzkovateľ cestnej dopravy disponuje podľa osobitného predpisu. 30f) Ak prevádzkovateľ cestnej dopravy disponuje celkovo viac ako jedným nákladným vozidlom alebo menej ako štyrmi nákladnými vozidlami, môže používať jedno prenajaté vozidlo. V prenajatom vozidle, ktoré je evidované v inom členskom štáte, musia byt' doklady v listinnej podobe alebo v elektronickej podobe podľa odseku 1 a originál povolenia dopravného správneho orgánu o používaní prenajatého vozidla evidovaného v inom členskom štáte alebo jeho overená kópia." 5. § 42 sa dopĺňa písmenom n), ktoré znie: „n) rozhoduje o používaní prenajatého vozidla evidovaného v inom členskom štáte a vedie evidenciu podľa § 7a ods. 3 písm. c)." 6. Príloha sa dopĺňa bodmi 11 a 12, ktoré znejú: „11. Smernica Európskeho parlamentu a Rady Európskej únie 2022/738 zo 6. apríla 2022, ktorou sa mení smernica 2006/1/ES o používaní vozidiel prenajatých bez vodičov na cestnú prepravu tovaru (Úradný vestník Európskej únie L 137, 16.5.2022). 12. Delegovaná smernica Komisie Európskej únie 2022/2407 z 20. septembra 2022, ktorou sa menia prílohy k smernici Európskeho parlamentu a Rady 2008/68/ES, aby sa zohľadnil vedecký a technický pokrok (Úradný vestník Európskej únie L 317, 9.12.2022)." Nasledujúce články sa prečíslujú. Nový čl. V nadobúda účinnosť 6. augusta 2023, čo sa premietne do článku o účinnosti zákona. Toľko predložený pozmeňujúci a doplňujúci návrh, ďakujem pekne za pozornosť.